Historiese vennootskap gesluit om myne te moderniseer - Solidariteit WêreldSolidariteit Wêreld
Tuis › Mediaverklarings › Historiese vennootskap gesluit om myne te moderniseer
Historiese vennootskap gesluit om myne te moderniseer
Dinsdag | 26 Oktober | 2021
Solidariteit het vanoggend die ooreenkoms rakende die modernisering van myne onderteken. Hierdie ooreenkoms is tussen die Mandela Mining Precinct (MMP), Solidariteit en ander vakbonde gesluit. Die ooreenkoms het ten doel om gesamentlike oplossings te vind om Suid-Afrikaanse myne meer volhoubaar te maak.
"Solidariteit is verheug om aan te kondig dat ons deel van hierdie historiese gebeurtenis in Suid-Afrika is. Die vooruitgang en volhoubaarheid van die mynbousektor is van die uiterste belang, nie net vir die Suid-Afrikaanse ekonomie en werkskepping nie, maar ook vir die skep van werksekerheid binne die sektor vir diegene wat reeds daar werksaam is. Laasgenoemde is van besondere belang vir Solidariteit aangesien hy 'n hele aantal lede in die mynbousektor het en daartoe verbind is om aan oplossings te werk om dié sektor se voortbestaan te verseker," sê Gideon du Plessis, hoofsekretaris van Solidariteit.
Volgens Du Plessis is die MMP 'n mynbou-gefokusde navorsingsinstansie wat deur die Mineraleraad van Suid-Afrika, die WNNR en die Departement van Hoër Onderwys, Wetenskap en Innovering op die been gebring is om op innovering, modernisering en volhoubaarheid van myne te fokus. Dit is om hierdie rede dat Solidariteit hande met die MMP en ander mynbouvakbonde gevat het om as vennote gesamentlik oplossings te vind om die myne meer volhoubaar te maak.
Du Plessis wys verder daarop dat hierdie ooreenkoms ook as bloudruk kan dien vir ander ekonomiese sektore wat betref die wyse waarop vakbonde en rolspelers in die bedryf in die era van die vierde nywerheidsrewolusie kan saamwerk en hy beklemtoon dat hierdie samewerking verskeie voordele vir sowel werkgewers as werknemers inhou.
"Ons is dit eens dat die modernisering van die myne 'n mensgesentreerde proses moet wees met veiliger myne, waar masjinerie die werk verrig in areas waar werknemers se veiligheid en gesondheid in gevaar gestel word, as die belangrikste voordeel. Insgelyks kan die lewensduur van myne ook deur moderne mynboumetodes verleng word," het Du Plessis bygevoeg.
"Dit is belangrik dat hierdie ooreenkoms veral 'n voordeel vir die mynwerker moet inhou. Afgesien van 'n veiliger werkomgewing is ons ook van mening dat modernisering geleenthede vir vaardige werknemers kan skep om beter vergoeding te verdien. Op hierdie wyse kan Solidariteit dan as vennoot namens sy lede optree om 'n beter toekoms vir mynbou in Suid-Afrika te bewerkstellig," sluit Du Plessis af.